IZVEDBENI SKLEP KOMISIJE

z dne 29. junija 2017

o objavi vloge za spremembo specifikacije proizvoda za ime v vinskem sektorju iz člena 105 Uredbe (EU) št. 1308/2013 Evropskega parlamenta in Sveta v Uradnem listu Evropske unije (Vacqueyras (ZOP))

(2017/C 206/04)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

Komisija je vlogo preučila in ugotovila, da so pogoji iz členov 93 do 96, člena 97(1) ter členov 100, 101 in 102 Uredbe (EU) št. 1308/2013 izpolnjeni.

SKLENILA:

Edini člen

Vloga za spremembo specifikacije proizvoda za ime „Vacqueyras“ (ZOP) v skladu s členom 105 Uredbe (EU) št. 1308/2013 je v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper spremembo specifikacije proizvoda iz prvega odstavka tega člena v dveh mesecih od dneva njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

VLOGA ZA SPREMEMBO SPECIFIKACIJE PROIZVODA

„VACQUEYRAS“

AOP-FR-A0151-AM01

Datum vložitve vloge: 3. december 2015

1. Predpisi, ki se uporabijo za spremembo

Člen 105 Uredbe št. 1308/2013 – Sprememba, ki ni manjša

2. Opis spremembe in razlogi zanjo

2.1 Pravila, ki se nanašajo na trsni izbor na kmetijskem gospodarstvu

Točka V specifikacije proizvoda določa pravila o deležu različnih odobrenih sort vinske trte na kmetijskem gospodarstvu. Za rdeča vina veljajo pravila:

— skupni delež glavne in stranskih sort vinske trte znaša najmanj 90 % trsnega izbora,

— skupni delež sorte vinske trte grenache N znaša najmanj 50 % trsnega izbora,

— skupni delež sorte vinske trte mourvèdre N in syrah N znaša najmanj 20 % trsnega izbora.

Za rdeča vina je uvedena modulacija: ne uporablja se za gospodarske subjekte, ki proizvajajo grozdje, a ga ne predelajo v vino, in ki skupno pridelujejo ZOP „Vacqueyras“ (ne glede na barvo) znotraj zamejenega območja parcel na površini, ki je manjša od 1,5 ha.

Navedena pravila o trsnem izboru niso prilagojena malim kmetijskim gospodarstvom, ki jih večinoma sestavlja nekaj parcel in ne pridelujejo vina.

Ta sprememba ne vpliva na enotni dokument.

2.2 Postopki gojenja

Druga alinea točke VI(2) specifikacije proizvoda, ki se glasi: „Uravnavanje samoraslega rastlinja se opravi od 1. septembra do 1. februarja mehansko ali s snovmi, ki omogočajo natančno lokalizacijo sredstev za tretiranje,“ se nadomesti z naslednjim: „Na vsaj 60 % površine med vrstama se tla obdelajo ali so pokrita z zasajeno ali samosevno rastlinsko odejo. V slednjem primeru se uravnavanje samoraslega rastlinja opravi mehansko ali s snovmi, ki omogočajo natančno lokalizacijo sredstev za tretiranje.“

Skupina vložnikov želi, da se tla mehansko obdelujejo čez celo leto, da ne bi bilo več golih tal.

Ta sprememba ne vpliva na enotni dokument.

2.3 Analitski standardi

V točki (c) točke IX(1) specifikacije proizvoda se pravilo o intenzivnosti barve rdečih vin s 6 spremeni v 5.

Ta sprememba je potrebna, ker je sedanji prag previsok in penalizira zvrsti z velikim deležem sorte grenache N, ki je glavna sorta označbe pri rdečih vinih. To je grozdje z malo barve (z razmeroma skromno vsebnostjo antocianinov), kar ne omogoča doseganja zelo velike intenzivnosti barve.

2.4 Druge spremembe

S to vlogo za spremembo je bil enotni dokument posodobljen v skladu z novimi pravili o vnosu, uvedenimi v programsko opremo e-ambrosia.

ENOTNI DOKUMENT

1. Ime

Vacqueyras

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

Mirna bela vina

Bela vina, čeprav predstavljajo le majhen delež proizvodnje, izkazujejo močno identiteto s pretežno cvetličnimi aromami, ki jih blažijo sadne note agrumov. Struktura in nervoznost teh vin prineseta širino in dolgo aromatično obstojnost v ustih.

Bela vina izhajajo iz sort vinske trte bourboulenc B, clairette B, grenache blanc B, marsanne B, roussanne B, viognier B.

TAVNM (minimalni naravni volumenski delež alkohola): 12 %.

Pri polnjenju:

— vsebnost nezavretega sladkorja za vina ≤ 3 g/l, če je TAVN ≤ 14 %,

— vsebnost nezavretega sladkorja za vina ≤ 4 g/l, če je TAVN > 14 %.

Največji delež skupnega alkohola (v vol. %) 14

Najvišja vsebnost hlapnih kislin (v miliekvivalentih na liter):

Druga analitična merila sledijo predpisom Skupnosti.

Mirna rdeča vina

Rdeča vina, katerih proizvodnja zaseda daleč največji delež, zaznamujejo različne vrste tal, izhajajo pa večinoma iz sort grenache N, mourvèdre N in syrah N.

Odlikuje jih močna identiteta, k čemur pogosto pripomore precej dolgo obdobje donegovanja, ki pa ni obvezno. Arome so kompleksne, prednjačijo arome po rdečem ali črnem jagodičevju, pogosto s poudarki prezrelosti, vloženega sadja ali sadnih marmelad.

Ko se razvijejo, se začutijo note, ki so bolj začimbne, bolj živalske (usnje, divjačina …). V ustih so darežljive, široke, telesne, impozantne s svojo taninsko strukturo, ki pa ni agresivna. Ta vina se dobro starajo, so močna, zaokrožena in elegantna.

TAVNM: 12,5 %.

Pri polnjenju:

— vsebnost nezavretega sladkorja za vina ≤ 3 g/l, če je TAVN ≤ 14 %,

— vsebnost nezavretega sladkorja za vina ≤ 4 g/l, če je TAVN > 14 %,

— vsebnost jabolčne kisline ≤ 0,4 g/l,

— intenzivnost barve (DO 420 nm + DO 520 nm + DO 620 nm) ≥ 5,

— kazalnik za polifenole skupaj (DO 280 nm) ≥ 45.

Največji delež skupnega alkohola (v vol. %) 14

Najvišja vsebnost hlapnih kislin (v miliekvivalentih na liter):

Druga analitična merila sledijo predpisom Skupnosti.

Mirna vina rosé

Vina rosé, ki se proizvajajo v tako majhnih količinah kot bela vina, imajo razmeroma intenzivno barvo, so bogata in močna, običajno s sadno dominanto, in večinoma izhajajo iz sort grenache N, mourvèdre N in syrah N. Odlikuje jih dolgotrajna aromatska obstojnost.

TAVNM: 12 %.

Pri polnjenju:

— vsebnost nezavretega sladkorja za vina ≤ 3 g/l, če je TAVN ≤ 14 %,

— vsebnost nezavretega sladkorja za vina ≤ 4 g/l, če je TAVN > 14 %.

Največji delež skupnega alkohola (v vol. %) 14

Najvišja vsebnost hlapnih kislin (v miliekvivalentih na liter):

Druga analitična merila sledijo predpisom Skupnosti.

5. Enološki postopki

a. Osnovni enološki postopki

Enološki postopki

Omejitve pri obdelavi

Prepovedana je uporaba koščkov lesa;

Pri obdelavi vin rosé je uporaba oglja za enološko uporabo, samostojno ali v mešanici z drugimi pripravki, prepovedana.

Razmik med vrstami in med stebli trsov

Postopek gojenja

Razmik med vrstami ne sme biti večji od 2,5 m.

Vsako steblo trsa ima na razpolago največ 2,50 kvadratnega metra površine. Razmik med stebli trsa v isti vrsti je med 0,85 m in 1,20 m.

Rez vinske trte

Postopek gojenja

Trsi se obrezujejo v kratko rez (kotlasto ali kordonsko obliko royat) z največ šestimi rezniki. Vsak reznik ima največ dve očesi.

Obdobje oblikovanja ali pomlajevanja za kordonsko obliko royat je omejeno na dve leti. V tem obdobju je dovoljena rez na reznik (guyot), z rodnim lesom z najmanj osmimi očesi in reznikom z najmanj dvema očesoma.

Sorta viognier B se lahko obrezuje:

— v rez enojni guyot z največ osmimi očesi na rodnem lesu in enim ali dvema reznikoma z največ dvema očesoma,

— v rez dvojni guyot z največ šestimi očesi na rodnem lesu in enim ali dvema reznikoma z največ dvema očesoma.

Namakanje

Postopek gojenja

Namakanje se lahko dovoli.

b. Največji donosi

40 hektolitrov na hektar

6. Razmejeno območje

Trgatev ter proizvodnja, obdelava in donegovanje vina potekajo na ozemlju naslednjih občin departmaja Vaucluse: Sarrians, Vacqueyras.

7. Glavne sorte vinske trte

Viognier B

Bourboulenc B

Grenache N

Grenache blanc B

Clairette B

Cinsaut N

Mourvèdre N

Marsanne B

Syrah N

Roussanne B

8. Opis povezave

Območje kontrolirane označbe porekla „Vacqueyras“, ki je priznana vinorodna lega „cru des Côtes du Rhône“ in leži sredi južnih vinorodnih predelov doline reke Rone, spada med območja okrog znamenitega apnenčastega masiva Dentelles de Montmirail. Ti občudovanja vredni hribi (mons mirabilis) so prvi alpski obronek ob dolini Rone in jo deloma presekajo od vzhoda proti zahodu.

Geografsko območje leži znotraj občin Vacqueyras in Sarrians v departmaju Vaucluse. „Vacqueyras“ popolnoma upravičuje svojo staro označbo: „Vallis Quadreria“, „Vallée de Pierres“, v kateri se vinogradi večinoma nahajajo na širokih terasah Ouvèze na nadmorski višini med 60 m in 160 m. Podnebje je sredozemsko, vroče in suho z veliko osončenostjo, vendar ima šibke in neredne letne padavine, včasih pa močna deževna obdobja ob enakonočjih. Geografsko območje je prav tako večji del leta (več kot 100 dni na leto) izpostavljeno vplivu mistrala, severnega vetra, ki je silovit in hladen.

Naravni dejavniki, ugodni za poseben potencial trgatve – zelo propustna tla (pesek, peščenjak s kamenčki, prodniki), pogosto v povezavi z glinasto matično podlago, ki omogoča pomembno vodno rezervo v sušnih obdobjih – se prepletajo z zmernim mediteranskim podnebjem zaradi bližnjega masiva Dentelles de Montmirail, ki ustvarja dobre razmere za zorenje grozdja brez pretiranih temperatur in prepušča ugodne učinke mistrala na koncentracijo in zaščito pred kriptogamnimi boleznimi, ter nazadnje človeškimi dejavniki, ki so se iz roda v rod izražali kot strokovno znanje pri sajenju trsov in mešanju grozdja. Vina s kontrolirano označbo porekla „Vacqueyras“ pričajo o posebnosti tega območja.

To medsebojno delovanje pride zlasti dobro do izraza v rdečih vinih, kompleksnih mešanicah moči in taninske strukture grozdja, pridelanega na prodnikih, prefinjenosti in sadnih arom grozdja, pridelanega na bolj peščenih tleh, ter harmonije in uravnoteženosti grozdja, pridelanega na peščenjaku s kamenčki. Uporabljeno strokovno znanje ob tem potencialu in upoštevanju posebnosti surovine omogoča ohranitev identitete rdečih vin.

Obenem je bila, kar je za to vinorodno območje precej izjemno, priznana posebna identiteta pridelanih vin za bela vina in vina rosé, ki so deležna istih kakovostnih vidikov, povezanih z naravnimi dejavniki in tradicijo pridelave.

Sloves, strokovno znanje, tradicija pridelave in kakovost vin so prepoznavni v vinogradih „Vacqueyras“ ter v pomembnem in ohranjenem podeželskem izročilu, povezanem s kmetijsko dejavnostjo.

9. Bistveni dodatni pogoji

Večja geografska enota

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

pri označevanju vin s kontrolirano označbo porekla se lahko navede večja geografska enota „Cru des Côtes du Rhône“ ali „Vignobles de la Vallée du Rhône“. Pogoji uporabe večje geografske enote „Vignobles de la Vallée du Rhône“ so opredeljeni s sporazumom, podpisanim med različnimi zadevnimi organi za zaščito in upravljanje.

Območje v neposredni bližini

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na opredeljenem območju.

Opis pogoja:

Območje v neposredni bližini, opredeljeno z izjemo za proizvodnjo, obdelavo in donegovanje vina, obsega ozemlje naslednjih občin:

departma Ardèche: dve občini,

departma Drôme: pet občin,

departma Rhône: tri občine,

departma Vaucluse: 59 občin.

Seznam občin po departmajih je podrobno naveden v specifikaciji označbe.

10. Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-5cae91ee-7281-49fb-a01b-3d1fff4f78ec